《复如严陵就省先墓》
元代·方回

暮景能几何，行役复行役。
薄命不由人，岂不愿休息。
江鄂访知旧，不遇悔浪出。
子舍寓严濑，逋负日夜迫。
老夫匪亲往，未易纾此急。
买舟更东下，赀粮费捃拾。
是时梅雨已，巨浪百谷集。
深江水气凉，古岸树阴密。
壮观足忘忧，飞泉落奇石。
晚拜先子墓，旧庐化榛砾。
恶邻肆焚燎，用意甚寇贼。
大木幸俱全，不至损茔域。
其人偶遇赦，罚不毫行一。
予亦持恕心，讵敢太刻覈。
标民陆续至，樵茗弛担笠。
杯酒先癃耄，幼稚与果核。
一僧独沾醉，座间具纸笔。
索诗苦不已，佳句岂易得。
松风杂滩声，睡醒残月白。
明发鼓征棹，矫首望青壁。
山川信佳哉，纡余绕崷崒。
何当即归来，于此筑书室。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。